Ábōg dí ǎ Zāmbá wāān, byǎdzə́me wa, byǎlugu dzwé miǹkokoe dóe; 14amú mǎ mə̄ nə́ zá ńdɔ̄ fə zá á nə̄ áyɔŋ dáma nə́ bǐ və wa ákyāí bífáī dí ai ǹnə́m wāān ósə ? Amú dzóm ésə̄ yásɔ̄ ábə wa, ńdɔ̄ fə é byə́m byǎvə̄ wā bí, bǐ hə nɔŋ byá hə á mɔ́ móé. 15Amú á mís móe bǐ nə hə bəlod bə́ zěn ai bəyə́ŋ anə́ bēsīá báán bə́sə̄ bə́ ngábə́; məlú máán yā émɔ miǹláŋ mū mâlod anə́ ńsísīm wâlod á sí təge ai ewónda. 16Ǎ Ńtondôbə Zambá wāān, é byə́m bísə bǐ kóán bī ású mə́lóŋ mə́ Ndá yǎ ḿfūfúb dzwé wóé, byásɔ̄ bíā á mɔ́ móe; byə́m bísə̄ byáwóge ai wa. 17Ǎ Zambá wama, mayəm fɔ́ɔ́ naa wǎ wāsóŋ mīńnə̄m mí bod, o diŋǎn fə ai sósōó; mə̌ və̄ wā bífáī bísə̄ bí ai ǹnə́m sósōó, ńdɔ̄ fə ábōg dí mə̌ yén ai miǹtag á ńnə̄m anə́ áyɔŋ dóē yā á nə̄ vā dí láfái wa bifái yā fīlí ǹnə́m wábán. 18Ǎ Ǹtondôbə, Zambá Ábrahám, Zambá Ízag, Zambá Ísraɛ̂l, běsīá báán, bǎla miǹtáán mí mǎm yā ńnə̄m áyɔŋ dóe abǒg ásə, ńdɔ̄ fə komódo ǹnə́m áyɔŋ dóe ai fím ású yə̄ nâ ó lad ai wa á ta. 19Ḿfág mɔ́n wama Salomóŋ, váá nye m̀fúbán ńnə́m, ḿból yə̄ nâ a nyīe məmvéndé móe, miǹtól míe ai məbéndé móe, á dzálā mɔ́ mə́sə, á man wa lóŋ é ndá yǎ mə̄ ngákomozan.” 20Ńdɔ̄ Dávid a ngádzó ai ǹgúma ekóan nâ: “Váán hḿ Ńtondôbə Zambá wāān ngāŋ !” Ekóan ésə é ngavə́ á fɔ̄ɔ̄ Ńtondôbə, Zambá běsīá, ngāŋ, bə́ mān lāban ai məbɔ́ŋ á sí bə́ ngalúi miǹló á mís mə́ Ńtondôbə ai á mís mə́ ńkúkúmá. 21É kídí lénde yə hālá, ńdɔ̄ bɔ́n bə́ Ísraɛ̂l bə́ ngávə́ Ńtondôbə mə́túnuŋa bádígi ai zəzə mə́túnuŋa: bəyóm bə́ nyag akúda m̀bɔ́g, bitɔŋ míńtómbá fə̄ akúda m̀bɔ́g ḿbámə̄ná ai esoe məyɔg, ai abuí mə́túnuŋa afə́ ású Ísraɛ̂l ásə. 22Ńdɔ̄ bə́ ngádí bə́ nyúú fə amǒs tē á mís mə́ Ńtondôbə, ai miǹtag á ńnə̄m á tūd. Ńdɔ̄ bə́ ngádúgan nɔ̌ŋ Salomóŋ, mɔ́n Dávid, bə́ tə́lé nye ǹkúkúmá éyɔ̄ŋ bɛ̄ɛ, bə́ wɔ́bɔ́ nyé m̀bɔ́n á dzwé Ńtondôbə, bə́ tə́lé nye ǹkúkúmá, bə́ bɛ́dé fə̄ Sadok fada.